Kitso e re e tsayang mo Lefokong la Modimo e dira gore re kgone go tsaya kgato e e latelang—go nna le tumelo mo go Jesu Keresete. Jehofa o ntshitse molao wa gore botlhe ba ba tlang mo go ene ba tshwanetse ba dira jalo ka Jesu. (Johane 14:6) Tota e bile, “ga go na poloko mo go ope o sele.” (Ditiro 4:12) Kgabagare re tla falola e seng ka ntlha ya ‘selefera kgotsa gouta . . . , mme ka madi a a tlhokegang a ga Keresete.’ (1 Petere 1:18, 19) Re tshwanetse ra bontsha tumelo ya rona ka go dumela dithuto tsa ga Jesu le ka go latela sekao sa gagwe. (Bahebera 12:1-3; 1 Petere 2:21) Mme a bo setlhabelo sa gagwe se le mosola jang ne! Go dirisiwa ga melemo ya sone go tlhomamisa isagwe e batho ba tla nnang le yone ka bosakhutleng. Fa e dirisiwa ka botlalo mo go rona, re fiwa mpho e e leng mosola tota ya botshelo jo bo sa khutleng.—Johane 3:16.